ก.ล.ต.สั่งแพนเอเซียฟุตแวร์แก้ไขงบ2งวด
ก.ล.ต.สั่งบริษัท แพนเอเซียฟุตแวร์ แก้ไขงบการเงินงวดไตรมาส 3 ปี 2554 และปี 2554  หลังผู้สอบบัญชีถูกจำกัดสอบทานงบบริษัทย่อย
27 มี.ค. 2555

ก.ล.ต.สั่งบริษัท แพนเอเซียฟุตแวร์ แก้ไขงบการเงินงวดไตรมาส 3 ปี 2554 และปี 2554  หลังผู้สอบบัญชีถูกจำกัดสอบทานงบบริษัทย่อย
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)  แจ้งให้บริษัท แพนเอเซียฟุตแวร์  (PAF) แก้ไขงบการเงินงวดไตรมาส 3 ปี 2554 และงวดปี 2554 เนื่องจากผู้สอบบัญชีถูกจำกัดขอบเขตการปฏิบัติงานโดยผู้บริหาร และงบการเงินไม่เป็นไปตามหลักการบัญชีที่รับรองทั่วไป โดย PAF ต้องนำส่งงบการเงินฉบับแก้ไขที่ผ่านการสอบทานและตรวจสอบโดยผู้สอบบัญชีแล้ว ตามลำดับ ต่อ ก.ล.ต.  พร้อมทั้งเปิดเผยงบการเงินดังกล่าวต่อสาธารณชนภายในวันที่ 26 เม.ย.2555
ก.ล.ต. พบว่าผู้สอบบัญชีได้เสนอรายงานอย่างมีเงื่อนไข โดยระบุว่า 1.ผู้สอบบัญชีถูกจำกัดขอบเขตการสอบทานโดยผู้บริหาร ในประเด็นบริษัท แพนเอเซีย ไบโอเทคโนโลยี่  ซึ่งเป็นบริษัทย่อยของ PAF ซื้อหุ้นสามัญของบริษัท บางกอกรับเบอร์สหรัตน และบริษัท โจนส์แอนด์ไวน์นิ่ง (ประเทศไทย) ส่งผลให้บริษัททั้งสองดังกล่าวมีสถานะเป็นบริษัทย่อยและบริษัทร่วมของ PAF  แต่ผู้สอบบัญชีไม่สามารถสอบทานและตรวจสอบให้เป็นที่พอใจในมูลค่าเงินลงทุนดังกล่าว  
กรณีที่ 2. งบการเงินไม่เป็นไปตามหลักการบัญชีที่รับรองทั่วไป กรณีที่ PAF ไม่ได้นำงบการเงินของ บริษัท บางกอกรับเบอร์สหรัตนฯ มาจัดทำงบการเงินรวม และไม่ได้รับรู้ส่วนได้เสียจากเงินลงทุนในบริษัทโจนส์แอนด์ไวน์นิ่งฯ ในงบการเงินรวม
นอกจากนี้ ก.ล.ต. ได้แจ้งให้ PAF รายงานความคืบหน้าการยกเลิกรายการซื้อหุ้นสามัญของบริษัท บางกอกรับเบอร์สหรัตนฯ และบริษัท โจนส์แอนด์ไวน์นิ่งฯ รวมถึงการเรียกเงินคืนจากการทำรายการทั้งหมด และการดำเนินการตามกฎหมายกับผู้ที่เกี่ยวข้อง ผ่านสื่ออิเล็กทรอนิกส์ของตลาดหลักทรัพย์ภายในวันที่ 26 เม.ย.2555